Lav et referat af nedenstående tekst:

Tekst:
OPDATERET SØNDAG D. 15. JANUAR KL. 10.30: Graver Morten Gregersen oplyser søndag morgen til TV MIDTVEST, at han har fået henvendelser fra pårørende til alle de fire gravsten, som han havde efterlyst pårørende til. Han kalder dermed efterlysningen for en succes. Kender du Jens Jensen, Anna Sørine Hansine Jensen eller Keld Ronald Jensen? På Sjørring kirkegård står deres gravsten, og vedligeholdsaftalen er udløbet for deres sted. Der er nemlig sådan, at når en kiste eller en urne kommer i jorden, så er gravstedet fredet i en årrække, hvor gravstedet passes. Men efter perioden skal de pårørende enten forlænge eller sløjfe stedet. Derfor efterlyser graver Morten Gregersen nu pårørende til de gravsteder, hvor vedligeholdsaftalen er udløbet. - Jeg har dem ikke i mit kartotek. Systemet er så gammelt, at man ikke har nogen ejer til gravstederne. Enten er de pårørende døde, eller også er de flyttet fra byen, så vi ikke kender dem mere, eller også har de skiftet telefonnummer og adresse, forklarer graveren. Facebook har hjulpet I torsdags postede Morten Gregersen et opslag på Facebook, hvor han efterlyste de pårørende, og her fandt han ud af, at det var en god metode til at finde de efterlyste. - Det var første gang, vi lagde det op på Facebook, men det har fungeret godt, vi har fundet pårørende til to af gravstenene, fortæller graveren. Han mangler dog stadig af finde pårørende til to gravsten, og han håber på, at det bliver før marts. - Udløbsdatoen for at finde de pårørende er nok til marts. Derefter bliver de nedlagt. Det skønneste er dog at have kontakt med familien først, siger han og tilføjer: - Hvis vi ikke får kontakt til de pårørende, så bliver gravstenene enten knust, eller også bliver de fredet af Thisted Museum. Hvis du er pårørende til de afdøde eller ved, hvem der er, så kontakt Morten Graversen på telefon 20 14 11 75.

Referat:
Vedligeholdsaftalen til flere gravsteder på kirkegården i Sjørring er udløbet. Derfor efterlyser graveren Morten Gregersen nu pårørende til de afdøde.